V dňoch 30. septembra až 2. októbra 2014 som sa zúčastnila školenia pod názvom Obnova odborov, ktorý sa konal v Tuusule vo Fínsku. Seminár organizoval ETUI (Vzdelávací inštitút európskych odborových zväzov) v spolupráci s fínskou a portugalskou konfederáciou odborových zväzov. Ako prednášajúci bol pozvaný i jeden zástupca zo Švédska.

Na školení sa zúčastnilo 20 zástupcov z 9 európskych krajín. V prvý deň sme začali vzájomným predstavovaním sa. Každý z nás mal zistiť základné informácie o svojom susedovi a predstaviť ho ostatným. Potom nás Valerica Dumitrescu z ETUI informovala o európskej odborovej konfederácii a ETUI. Zoznámila nás s históriou a cieľmi týchto inštitúcií a predostrela organizačný plán a ciele nášho školenia. Po nej vystúpil predstaviteľ jednej z fínskych konfederácií (Fínsko ich má spolu tri) - STTK, Antti Aarnio, ktorý nám priblížil prácu ich zväzu. Zaujala ma informácia, že Fínsko je čo do počtu členov organizovaných v jednej z troch odborových konfederácií, jednou z najvyspelejších krajín sveta. Len v ich konfederácii je v 18 odborových zväzoch organizovaných viac ako 600 000 tisíc členov, z ktorých 75% tvoria ženy. Po tomto vstupe každý z nás predstavil svoju odborovú konfederáciu a zväz a hovoril o  najaktuálnejších problémoch. Vo väčšine vystúpení rezonovala otázka členstva, pretože odbory vo všetkých krajinách starnú a mladých členov pribúda veľmi pomaly. Antti nás tiež v tejto súvislosti informoval, že už medzi rokmi 2000 – 20008 došlo k 4-5 percentnému poklesu v členskej základni európskych odborových zväzov. Súčasná organizovanosť je na úrovni približne 24 percent všetkých pracujúcich. Veľmi medzi nami zarezonovala informácia ďalšieho účastníka z Fínska, ktorý povedal, že vo Fínsku začínajú o tradíciách, histórii a úlohe odborov hovoriť mladým ľuďom už vo veku 10 – 15 rokov v základných a stredných školách, aby ich poučili o ich budúcich právach a povinnostiach, keď raz nastúpia do pracovného pomeru. Mladí si totiž väčšinou myslia, že všetko, čo dostávajú a na čo majú nárok prichádza automaticky. Je potrebné im vysvetľovať, že za všetky vymoženosti a práva sa musel a musí niekto zasadiť. Potom sme pracovali v skupinách podľa oblastí a jazykov. Ja som bola v anglicky hovoriacej skupine bez tlmočníka, v ktorej boli tiež dvaja zástupcovia z Fínska, a po jednom zo Španielska a Veľkej Británie. Hovorili sme najmä o tom, ako „pritiahnuť“ nových členov, najmä mladých, k odborovej práci. Zhodli sme sa na tom, že v prvom rade musíme dať o sebe patrične vedieť a vytvárať pozitívny imidž na verejnosti. Toto by sa malo dať dosiahnuť tým, že sa zviditeľníme v médiách, budeme sa rozprávať s ľuďmi, budeme im vysvetľovať dôležitosť kolektívnych vyjednávaní a tak budeme bojovať za zachovanie odborovej tradície. Skonštatovali sme, že úloha odborov je nezastupiteľná i v súčasnej dobe, kedy musíme čeliť rôznym turbulenciám či už politickým alebo ekonomickým.

Druhý deň sme začali prednáškou Andreasa Beckerta z TOC zo Švédska. Vo Švédsku sú dve konfederácie. Ich konfederácia združuje 14 odborových zväzov a majú 1 400 000 členov. Uvažujú o zlučovaní niektorých zväzov, čo by mohlo viesť k lepšej koordinácii práce. I oni sa zameriavajú na zintenzívnenie a zlepšenie činnosti s mladými, tým, že im napríklad poskytujú pôžičky na nákup učebníc počas štúdia (do výšky 500 Eur ročne). Snažia sa čo najviac s nimi komunikovať v zmysle – čo očakávate od odborov, čo by pre vás mohli urobiť, a tomu prispôsobujú svoju činnosť. V súčasnosti platí i dohoda, že v riadení na všetkých úrovniach odborových zväzov musí byť 30 percent mladých ľudí vo veku do 35 rokov a tým sa zabezpečuje kontinuita v odborovej činnosti. Zaujali ma i informácie predstaviteľov britských školských odborov, ktorí potvrdili vysokú organizovanosť v školách (až 90% všetkých zamestnancov sú odborári), a ktorí hovorili o zvýšenej aktivite školských odborov, pretože zamestnanci sú veľmi nespokojní s poklesom kvality a komercionalizáciou vzdelávania. Dostali sme brožúrky pod názvom – Fighting for education (Boj za vzdelávanie), v ktorých vysvetľujú svoje ciele a zámery. Protestujú proti tomu, aby učitelia odchádzali do dôchodku v 68 rokoch, aby mohli na školách vyučovať i nekvalifikovaní učitelia, proti prílišnej zaťaženosti pedagógov a proti medzinárodným štandardizovaným testom, ktoré považujú len za úsilie medzinárodnej loby zarábať na vzdelávaní. Po vyčerpaní všetkých možností vyjednávania s vládou a príslušnými miestami uvažujú i o štrajkoch. Jedným z ich hesiel je – Education is not a business (Vzdelávanie nie je biznis). Práca pokračovala opäť v skupinách, ale tentoraz sme museli zapojiť svoju fantáziu a pripraviť scenáre do budúcnosti. Mali sme sa vyjadriť, kde vidíme odbory v roku 2020 a 2030. Pracovali sme na základe krátkych príbehov.

V posledný deň sme boli rozdelení do skupín podľa geografických oblastí, pretože i problémy sú podobné. Jednu skupinu tvorilo Španielsko, Portugalsko a Malta, druhú Fínsko a Veľká Británia a tretiu Estónsko, Litva, Maďarsko a Slovensko. Kolegyňa z Moldavska sa pridala k južným krajinám. Všetky skupiny načrtli plán činnosti do budúcnosti a dá sa konštatovať, že opäť zarezonovala najmä otázka udržania členskej základne a zapojenia väčšieho počtu mladých ľudí do odborárskej činnosti. Hovorilo sa i o ich vzdelávaní a ja som v tejto súvislosti spomenula naše tréningy v Kežmarských Žľaboch, ktoré sa organizujú pre mladých potenciálnych členov OZ. Mladí ľudia by mali vziať zodpovednosť za svoju budúcnosť do vlastných rúk.

Školenie bolo veľmi zaujímavé a užitočné, najmä keď si človek uvedomí, že problémy sú vo všetkých krajinách EU viac-menej podobné.

V Prešove 7. októbra 2014 PhDr. Anna Ritlyová, PhD.

Predsedníčka ZO OZ pri FF PU v Prešove